Id-Deċiżjoni tal-Kummissjoni
ta' l-20 ta' Awissu 2003
li tawtorizza lill-Istati Membri skond id-Direttiva 94/55/KE biex jadottaw ċerti derogi dwar it-trasport ta' merkanzija perikoluza bit-triq
(innotifikata fid-dokument bin-numru C(2003) 3027)
(Test b'relevanza għaż-ŻEE)
(2003/635/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi il-Komunità Ewropea,
Wara li kkunsidrat id-Direttiva tal-Kunsill 94/55/KE tal-21 ta' Novembru 1994 dwar l-approssimazzjoni tal-liġijiet ta' l-Istati Membri li jittrattaw it-trasport ta' merkanzija perikoluza bit-triq [1], kif emendata bid-Direttiva 2000/61/KE tal-Parlament Ewropew ul-Kunsill [2], u b'mod partikolari Artikolu 6(9) miġjub fiha,
Wara li kkunsidrat in-notifika li rċevew l-Istati Membri konċernati,
Billi:
(1) F'konformità mad-Direttiva 94/55/KE, l-Istati Membri jistgħu jadottaw disposizzjonijiet li huma anqas stretti minn dawk li hemm fl-Annessi għal dik id-Direttiva dwar it-trasport, fil-konfini tagħhom, ta' kwantitajiet żgħar biss ta' ċerti merkanzija perikoluza, bl-eċċezzjoni ta' sustanzi b'livell medju jew għoli ta' radjuattività.
(2) F'konformità mad-Direttiva 94/55/KE, l-Istati Membri jistgħu jadottaw disposizzjonijiet differenti minn dawk stabbiliti fl-Annessi għal dik id-Direttiva dwar it-trasport lokali ristrett għall-konfini tagħhom.
(3) Numru ta' Stati Membri innotifikaw lill-Kummissjoni bix-xewqa tagħhom li jadottaw disposizzjonijiet bħal dawn. Dawn id-disposizzjonijiet ġew eżaminati mill-Kummissjoni li kkonkludiet li l-kondizzjonijiet relevanti ġew milħuqa. Huwa għalhekk xieraq li tiġi awtorizzata l-adozzjoni ta' dawn id-disposizzjonijiet.
(4) Il-miżuri li hemm f'din id-Deċiżjoni huma skond l-opinjoni tal-Kumitat dwar it-trasport ta' merkanzija perikoluza, imwaqqaf bArtikolu 9 tad-Direttiva 94/55/KE,
ADOTTAT DAN IR-REGOLAMENT
Artikolu 1
L-Istati Membri li hemm imniżżla fl-Anness I huma awtorizzati jadottaw, rigward it-trasport bit-triq u fil-konfini tagħhom biss ta' kwantitajiet żgħar ta' ċerti merkanzija perikoluza, id-disposizzjonijiet stabbiliti f'dak l-Anness.
Dawk id-disposizzjonijiet għandhom japplikaw mingħajr l-ebda diskriminazzjoni.
Artikolu 2
L-Istati Membri li hemm fil-lista ta' l-Anness II huma awtorizzati biex jadottaw, fejn għandu x'jaqsam it-trasport lokali ristrett għall-konfini tagħhom, id-disposizzjonijiet stabbiliti f'dak l-Anness.
Dawn id-disposizzjonijiet għandhom ikunu japplikaw mingħajr l-ebda diskriminazzjoni.
Artikolu 3
Din id-Deċiżjoni hija ndirizzata lill-Istati Membri.
Magħmula fi Brussel, l-20 ta' Awissu 2003.